Іджві

Іджві () — найбуйнейшы востраў возера Ківу. Уваходзіць у склад Дэмакратычнай Рэспублікі Конга. Плошча — 340 км². Насельніцтва (2017 г.) — каля 300 000 чалавек.

 Геаграфія 
Востраў Іджві выцягнуты з поўначы на поўдзень на 40 км. Пры гэтым яго паўднёвы бераг аддзелены ад паўднёвага берага возера Ківу (тэрыторыя дзяржавы Руанда) воднай прасторай усяго на 1,3 км, а яго паўночны бераг ад паўночнага берага Ківу — на 33 км. Паверхня гарыстая. Найвышэйшая гара Н'ямусісі ў цэнтральнай частцы дасягае 2 300 м. На поўначы сустракаюцца пясчаныя прыбярэжныя раўніны. На поўдні пераважаюць гліністыя глебы. На востраве ёсць невялікія рэкі.

Нягледзячы на блізкасць да экватара, дзякуючы таму, што востраў Іджві разам з возерам Ківу знаходзяцца высока ў гарах, тут пераважае мяккі клімат з сярэднегадавой тэмпературай +17 °C. Вылучаюцца вільготны і сухі сезоны.

 Прырода 
У мінулым паверхня вострава была пакрыта лугамі і хмызнякамі. Дзякуючы дзейнасці чалавека з'явіліся лясныя насаджэнні. Звычайныя астраўныя расліны: папараці, расіцавыя, архідэі, брамеліі і інш. Значную плошчу займаюць кававыя плантацыі.

 Гісторыя 
Відавочна, першымі насельнікамі Іджві былі пігмеі бамбуці. У сучаснасці яны складаюць этнічную і сацыяльную меншасць.

Большасць астравіцян належыць да народа бахаву, які размаўляе на мове банту. Продкі бахаву перасяліліся на востраў у XVIII ст. Іх традыцыйным заняткам была жывёлагадоўля. Аднак з ростам насельніцтва шырока распаўсюдзілася ручное земляробства, вырошчванне сорга, гарбузоў, бабовых, гародніны. Паміж 1780 г. і 1840 г. існавала асобная манархічная дзяржава бахаву. Пазней востраў быў падзелены паміж 2 родамі правадыроў з аўтаномнай уладай. Гэты падзел захоўваецца і ў нашы дні.

Падчас генацыду тутсі ў Руандзе ў 1994 г. Іджві стаў адной з тэрыторый, дзе месціліся бежанцы з суседняй краіны.

 Спасылкі 
 Idjwi Island official guide 
 Idjwi, a haven of peace in DR Congo's conflict-ridden east
 Idjwi, an incubator for local development in South Kivu, DRC

Катэгорыя:Астравы Афрыкі
Катэгорыя:Геаграфія Дэмакратычнай Рэспублікі Конга
Катэгорыя:Азёрныя астравы